চট্টগ্রামে পাহাড় কেটে বাড়ি নির্মাণের চেষ্টা ভণ্ডুল
চট্টগ্রামে পাহাড় কেটে বাড়ি বানানোর কাজ বন্ধ করেছে চট্টগ্রাম সিটি করপোরেশন।তবে অভিযানের আগেই এই কাজে জড়িতরা পালিয়ে যান। নির্মাণ কাজ বন্ধ করে তাদের বিরুদ্ধে মামলা করতে পরিবেশ অধিদপ্তরকে বলা হয়েছে।বৃহস্পতিবার নগরীর আসকার দিঘীর পাড়ে এই অভিযান পরিচালনা করেন সিটি করপোরেশনের নির্বাহী ম্যাজিস্ট্রেট চৈতি সর্ববিদ্যা।
বিডিনিউজ টোয়েন্টিফোর ডটকমকে তিনি বলেন, “পাহাড় কেটে ভবন নির্মাণ করা হচ্ছে জানতে পেরে সেখানে অভিযান পরিচালনা করা হয়। ৯২ জন ব্যক্তি সেখানে ‘স্বপ্নীল ফ্যামিলি ওনার্স’ নামের একটি নির্মাতা প্রতিষ্ঠানের মাধ্যমে তিনটি ভবন নির্মাণ করছিলেন। অভিযানের কথা জানতে পেরে সাইট ইঞ্জিনিয়ার পালিয়ে যান।”চৈতি বলেন, “দায়িত্বশীল আর কাউকে ঘটনাস্থলে পাওয়া যায়নি। আমরা প্রকল্পের কাজ বন্ধ করে দিয়েছি। ঘটনাস্থলে মালিকপক্ষের কাউকে না পাওয়ায় আমরা মামলা বা জরিমানা করতে পারিনি।”এই কর্মকর্তা জানান, ঘটনাটি তারা পরিবেশ অধিদপ্তরকে জানিয়েছেন। পাহাড় কাটায় জড়িতদের বিরুদ্ধে পরিবেশ আইনে মামলা হবে।

আসকার দিঘীর পাড়ে ৯২ জন ব্যক্তি ‘স্বপ্নীল ফ্যামিলি ওনার্স’ নামের একটি নির্মাতা প্রতিষ্ঠানের মাধ্যমে তিনটি ভবন নির্মাণ করছিলেন।